Diari Oficial de la Generalitat Valenciana


Sumari del DOGV 4915, del 31-12-2004 (2004/13346)

ORDE de 27 de desembre de 2004, de la Conselleria de Benestar Social, per la qual es convoquen els Premis Escolars «Per a Evitar Entropessades» en matèria d'accessibilitat al medi físic (2004-2005).
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4915

Data del DOGV
:   31-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13715


Data del document
:   27-12-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * alumne
    * mitjans per a discapacitats
    * centre d'ensenyament
    * alumnat
    * premi cultural
    * distinció honorífica

ORDE de 27 de desembre de 2004, de la Conselleria de Benestar Social, per la qual es convoquen els Premis Escolars «Per a Evitar Entropessades» en matèria d'accessibilitat al medi físic (2004-2005). [2004/F13618]
  
El Programa d'Accessibilitat al Medi Físic, elaborat per la Conselleria de Benestar Social i desenvolupat per la Direcció General d'Integració Social de Discapacitats, inclou diferents actuacions dirigides a aconseguir afavorir l'accés de tots al medi físic i a la comunicació. L'acció dels poders públics ha d'impulsar un canvi d'actitud en la societat que promoga iniciatives l'objectiu de les quals siga l'èxit d'una millora de la qualitat de vida de tots integrant a aquelles persones amb dificultats d'accessibilitat al medi físic i/o a la comunicació.
  
Amb esta finalitat es desenvolupa la campanya de premis escolars «Per a evitar Entropessades» ja que la comunitat escolar es presenta com un sector especialment important a l'efecte de mentalització sobre la problemàtica de l'accessibilitat, perquè els xiquets constituïxen el futur de la nostra societat i l'accessibilitat en el futur estarà condicionada per l'actitud que respecte d'esta s'haja forjat en els escolars sistemàticament i gradualment.
  
Esta iniciativa, per tant, pretén acostar l'accessibilitat a les escoles i possibilitar que es realitzen activitats lúdiques i docents per a contribuir a conscienciar els xiquets de la importància d'aconseguir ciutats sense barreres, i poden expressar a través dels seus treballs, tant ells com les escoles, la seua particular percepció sobre esta problemàtica.
  
Per això i en virtut de les facultats conferides per Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, d'acord amb el que disposa l'article 35 de la Llei de la Generalitat Valenciana 5/1983, de Govern Valencià i l'article 47 del Text Refós de la Llei de la Hisenda Pública de la Generalitat Valenciana aprovat per Decret Legislatiu de 26 de juny de 1991, del Consell de la Generalitat Valenciana, a proposta de la Direcció General d'Integració Social de Discapacitats
  
ORDENE
  
Article 1. Objecte
  
És objecte de la present orde la convocatòria dels Premis Escolars «Per a Evitar Entropessades» a fi d'estimular i premiar treballs relacionats amb l'accessibilitat al medi físic i l'eliminació de barreres arquitectòniques, urbanístiques, de transport i de la comunicació, en el curs escolar 2004/2005.
  
Article 2. Seccions i participants
  
S'establixen dos seccions per a diferents tipus de participants:
  
1. Secció «Escolars»: dirigida a alumnes que cursen Segon i Tercer Cicle de Primària i que desitgen participar en les modalitats assenyalades en l'article 4.
  
2. Secció «Centres»: dirigida a centres escolars que, dins del seu projecte educatiu, exercisquen activitats docents i didàctiques relacionades amb el tema del concurs.
  
Article 3. Àmbit
  
L'àmbit subjectiu d'aplicació de l'orde es referix als centres d'ensenyança ubicats en l'àmbit territorial de la Comunitat Valenciana (respecte de la secció «Centres») o els escolars que cursen els seus estudis en estos (respecte de la secció «Escolars»).
  
Article 4. Modalitats de participació en la secció «Escolars»
  
Els participants en la secció «Escolars» podran concórrer en dos modalitats:
  
1. Modalitat «Arts Plàstiques», a la qual corresponen dibuix, còmic, collage i pòsters. Els participants hauran de ser alumnes que, en el moment de la publicació d'esta orde, estiguen cursant el Segon Cicle de Primària en el Curs 2004/2005.
  
2. Modalitat «Composició Literària», a la qual corresponen redacció, conte, poemes, treball periodístic o d'investigació, i reportatges. Els participants hauran de ser alumnes, que en el moment de la publicació d'esta orde, estiguen cursant el Tercer Cicle de Primària en el Curs 2004/2005.
  
Article 5. Requisits dels treballs
  
1. Secció «Escolars»: els treballs es presentaran sobre una cartolina de 50 x 35cm. En tots els treballs figurarà un títol o lema al·lusiu al tema de la convocatòria. S'escriurà al dors de la cartolina:
  
a) Nom de l'alumne o de l'alumna, edat, cicle i classe en què està integrat.
  
b) Nom i direcció del centre escolar.
  
c) Nom del professor o de la professora responsable del grup a què pertany l'alumne o l'alumna.
  
d) Curs escolar 2004/2005.
  
2. Secció «Centres»: es presentarà una memòria en què consten les activitats exercides pel centre des de l'inici del curs fins a la finalització del termini de presentació assenyalat en l'article sèptim.
  
La memòria haurà d'especificar el projecte curricular, els objectius proposats, la relació detallada d'activitats, els terminis de realització, els responsables d'estes, els participants, les entitats col·laboradores, etc.
  
Article 6. Nombre màxim de treballs
  
En la secció «Escolars», només podran presentar-se al concurs tres treballs per grup dins de cada cicle i modalitat. Correspondrà al centre escolar seleccionar els tres millors treballs en cada grup.
  
Article 7. Terminis de presentació
  
El termini de presentació dels treballs començarà a partir de l'endemà de la publicació de la present convocatòria en el Diari Oficial de la Generalitat Valenciana i finalitzarà el dia 28 de febrer de l'any 2005.
  
Article 8. Lloc i forma de presentació
  
1. Els treballs es remetran, segons la província on estiguen ubicats els centres, a:
  
- Direcció General d'Integració Social de Discapacitats, carrer de Colom, núm. 80, 46258 València.
  
- Direcció Territorial de Benestar Social, avinguda dels Germans Bou, núm.81, 12322 Castelló de la Plana.
  
- Direcció Territorial de Benestar Social, carrer del Teatre, núm. 37-39, 03610 Alacant.
  
Els treballs han de ser remesos en sobre tancat o per un altre mètode que permeta preservar el seu contingut fins a l'obertura pel jurat. S'indicarà de forma visible en els enviaments: Premis Escolars «Per a Evitar Entropessades» 2004/2005.
  
Tot això, sense perjuí del que disposa l'article 38.4 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Els treballs aniran acompanyats d'una sol·licitud de participació segons model que figura com a annex I a la present orde.
  
Article 9: Llengües
  
Els treballs podran presentar-se en qualsevol de les dos llengües oficials de la Comunitat Valenciana.
  
Article 10. Premis
  
1. Es concediran tres premis per província i modalitat dins de la secció «Escolars», que consistix en:
  
- Primer premi: una cadena musical.
  
- Segon premi: una tenda de campanya.
  
- Tercer premi: una maleta troley.
  
L'import global màxim dels premis que s'han d'atorgar en esta secció no podrà superar 3.000 euros.
  
2. Secció «Centres»: es concediran dos premis per a aquells centres de cada província que s'hagen distingit pel plantejament i el desenvolupament d'activitats. Estos premis per un import de 900 euros aniran destinats a l'adquisició de material esportiu, didàctic, lúdic o audiovisual.
  
L'import global màxim dels premis que s'han d'atorgar en esta secció no podrà superar 5.400 euros.
  
3. El cost màxim establit per a la concessió de premis ascendix a 8.400 euros.
  
Article 11. Composició del jurat
  
La composició del jurat serà la següent:
  
President: el director general d'Integració Social de Discapacitats, o persona en qui delegue.
  
Vocals:
  
- Un tècnic o una tècnica de la Direcció General d'Integració Social de Discapacitats
  
- Un tècnic o una tècnica en mitjans de comunicació social.
  
- Un expert o una experta en intervenció psicopedagògica.
  
Tots ells designats pel director general d'Integració Social de Discapacitats, corresponent a l'últim d'ells les funcions de secretari.
  
- Un tècnic o una tècnica designat per la Conselleria de Cultura, Educació i Esport.
  
- El defensor de les Persones Discapacitades.
  
Article 12. Resolució
  
Es delega en el director general d'Integració Social de Discapacitats, la resolució d'esta convocatòria, la qual es dictarà d'acord amb el veredicte vinculant del jurat i esgotarà la via administrativa.
  
En el cas de quedar desert algun dels premis de la secció escolars i/o centres en qualsevol de les províncies, podrà adjudicar-se premi semblant en la mateixa secció i modalitat on ha quedat desert, a favor dels sol·licitants d'una altra província de la Comunitat Valenciana, si el jurat considera que hi ha treballs i/o memòries mereixedores d'este.
  
En la secció «Escolars», els objectes (cadena musical, tenda de campanya, maleta troley) s'entregaran als alumnes en acte públic.
  
En la secció «Centres», els imports dels premis s'entregaran directament als seus beneficiaris perquè estos ho destinen a la finalitat del premi, es a dir, l'adquisició de material educatiu, i estos hauran de procedir a la posterior justificació davant de la Direcció General d'Integració Social de Discapacitats de la correcta aplicació dels fons percebuts.
  
El termini màxim per a dictar la resolució serà de tres mesos comptadors des de la data de finalització del termini de presentació de treballs, fixat en la present orde, sempre que s'haja dictat la resolució de la consellera de Benestar Social, per la qual es done publicitat a la línia pressupostària que finançarà els premis convocats en l'esmentada orde. En cas contrari, el termini màxim per a dictar una resolució serà de tres mesos comptadors a partir de la data en què es dicte la resolució de la consellera de Benestar Social tot donant publicitat a l'esmentada línia pressupostària.
  
Si no es dicta una resolució expressa en el termini establit, s'haurà d'entendre desestimada, d'acord amb el que disposa l'article 44.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Recursos
  
Contra la resolució, expressa o presumpta, dictada pel director general d'Integració Social de Discapacitats, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la seua notificació, de conformitat amb els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua notificació, de conformitat amb el que disposen els articles 10 i 46 de la Llei de 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre recurs que considere convenient.
  
Article 14. Publicació i retirada dels treballs
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats.
  
La Direcció General d'Integració Social de Discapacitats es reserva el dret de publicar, difondre i reproduir, totalment o parcialment, el contingut dels treballs premiats.
  
Els treballs presentats que no resulten premiats podran ser retirats en el termini de tres mesos, després de publicada la resolució de la convocatòria.
  
Els treballs que no es retiren en este termini quedaran en poder de la Direcció General d'Integració Social de Discapacitats, que podrà destruir-los o publicar-los, difondre'ls o reproduir-los totalment o parcialment.
  
Article 15. Obligacions dels premiats
  
1. Acceptar la totalitat de les bases de la convocatòria
  
2. Assumir les actuacions de control financer que corresponguen a la Intervenció General en relació al premi concedit.
  
3. Comunicar a la Direcció General d'Integració Social de Discapacitats l'obtenció d'ajudes per a esta finalitat, procedents de l'administració pública o ens públics o privats.
  
4. Presentar declaració escrita de les persones premiades, o els seus representants legals en què expressament manifesten que cedixen a la Direcció General d'Integració Social de Discapacitats els treballs premiats, tot autoritzant a l'esmentada Direcció General, per temps il·limitat i en qualsevol àmbit territorial, per a l'exercici dels drets de reproducció, distribució, comunicació pública i modificació d'estos.
  
5. Facilitar els representants legals dels premiats en la secció escolars, la documentació necessària, que en el seu moment els serà requerida per la Direcció General d'Integració Social de Discapacitats, per a poder fer efectiu el pagament dels objectes constitutius dels premis que seran entregats als xiquets.
  
Article 16. Entrega de premis i justificació
  
L'entrega dels premis es realitzarà una vegada dictada pel director general d'Integració Social de Discapacitats la resolució d'adjudicació dels premis i en la mesura que esta resolució supose la conformitat a la justificació de les quantitats atorgades, d'acord amb el veredicte vinculant del jurat.
  
Article 17
  
La present convocatòria queda condicionada a l'existència en els pressupostos econòmics de l'any 2005, de crèdit adequat i suficient per a això, havent de publicar-se en el Diari Oficial de la Generalitat Valenciana a este efecte, la resolució de la Conselleria de Benestar Social en què es determine l'aplicació pressupostària i la quantia global màxima que servisca de suport a esta.
  
DISPOSICIONS ADDICIONALS
  
Primera
  
Els centres del menor dependents de la Direcció General de Família, Menor i Adopcions i els altres centres d'esta naturalesa degudament autoritzats i registrats podran acollir-se a esta convocatòria en qualsevol de les seues modalitats, tot adaptant-se a estes, d'acord amb les edats dels xiquets participants, com si foren centres escolars.
  
Segona
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
DISPOSICIÓ FINAL
  
Primera
  
Contra les bases de la present convocatòria, es podrà interposar recurs de reposició davant del mateix òrgan que l'ha dictat, en el termini d'1 mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
Segona
  
S'autoritza el director general d'Integració Social de Discapacitats a dictar totes les instruccions que siguen necessàries per al desenvolupament de la present orde.
  
Tercera
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 27 de desembre de 2004
  
La consellera de Benestar Social,